
     I dedicate to my late brother Kgopiso, your guidance kept me going. Rest peacefully 

      

    


A rialo Tlantlape 

O simolotse gape ka matlhajana 

by Onkarabetse Zondo

Tlhatlhamano ya bobedi

Baanelwa

Tlantlape: Setlogolo sa ga rre Kgwaripa 

Kgwaratlha: Tsala ya ga Tlantlape

Ntsimbi: Tsala ya Tlantlape

Kgwaripa: Rremogolo wa ga Tlantlape

Twetwee: Rre wa motse ( ga a kgone go bua mafoko a mangwe sentle jaaka “k” o dirisa “T”)

Nakalapelesa: tsala ya ga rre Kgwaripa

Mamsy: Mme wa lebenkele la bojalwa  

Kgaolo ya ntlha 

(Moso e ne ele o montle tota, go ne go utlwala medumo ya dinku, dikgomo...mefuta ya diphologolo, fa o lebelela ka fa mojeng go ne go na le ntlo eo eneng e ruletswe ka Bojang .monnamogolo Kgwaripa o ne a sale a tsogelela a re o ya go batla sekoloto sa gagwe kwa go Twetwee, mme pele a tsamaya o ne a laela Tlantlape)

Kgwaripa: mosimane! Tlantlape bula monna.

Tlantlape: rremogolo go rileng?

Kgwaripa: ‘thaka tsa gago di go amogile dikgomo. Ka wena o ikgata tlhogo.

Tlantlape: (o ne a tlola gore a itaagane) ke bomang, ke tla ba rutela ba le bantsi(a bua a bula lebati) ba kae?

Kgwaripa: ke ba (a bua a itshupa ,a tshega go le gonnye) oh! Ngwana wa ngwanake , o se tshwakga ruri oitse fela boroko.

Tlantlape: rremogolo, ga go tshamekiwe jalo kana ke batlile ke robega, bona gore lengole la me le utwile botlhoko jang! 

Kgwaripa: ga gona kgomo ya boroko monna, bona fa! ke latela Twetwee ke lobaka a adimile tšhelete mo gonna go tloga ka ngwanaatsele, kana ke bua ka ngwaga o o fetileng.

Tlantlape: o a feteletsa rremogolo, kana ke beke e efetileng.

Kgwaripa: ke tsofala ke nna mo kana, ga ke ise ke tlhapaolwe ke ngwana, mosimane a o a re ke bua maaka...ka rre ka Leebalakgotla!

Tlantlape: ( a tswala lebati  ) rremogolo mme gona ke beke e e fetileng (a goeletsa)

Kgwaripa : o tletse matlhajana mosimane,  ke belaela lo a jele mmogo, ebile ga ke tsena kwa ga ke reetse , ke betsa ka molamu o tla nnaya tšhelete  yame , meno a gagwe a setse a gasame  fa fatshe! ( a tswela kwa ntle, a boela gape mo ntlong a laela Tlantlape go dira di fitlholo) mosimane fa ke boa ke fitlhele di ya maaleng.

Tlantlape: ke tla dira jalo rremogolo.( a bua a le nosi) tota rremogolo o setse a nagana gore o na le maatla jaaka pele, owaai botsofe bo mo aparetse. Kana ga a batle go ganediwa , e kare ke bona go tla  go tswile a gagwe meno( a tshega). E re ke loge leano (a bua a tswa a sianela  kwa gaabo Kgwaratlha, ntlo ya kwa gaabo Kgwaratlha e ne ele ya boraro go tswa fa ntlong ya Rre Kgwaripa)

Tlantlape: (o ne a feta a ema fa letlhabaphefong la phaposi ya borobalo ya ga Kgwaratlha)

Kgwaratlha: Hei monna tsoga !

Kgwaratlha : ke mang phakela jaana?(a tsoga a leba fa letlhabaphefong) ‘thaka hee monna go rileng?

Tlantlape: o botsa di potso tswa re tsamaye.

Kgwaratlha: ke tswe ka letlhabaphefo?

Tlantlape :  mme tswa ka motse( a tshega go le gonnye)

(kgwaratlha a tswa ka letlhabaphefo,( ke fa ba tsamaile basimane)

Tlantlape: a re fete ka Ntsimbi.

Kgwaratlha : o setse o re Ntsimbi! O ka se bone le motlhala wa gagwe.

Tlantlape : monna ga kena nako le metlaenyana ya gago.

Kgwaratlha : tsena fa gaabo o botse , a kere go ke kwadilwe maaka fa( a bua a supa phatlha ya gagwe). Reetsa wena maitse gotlhe...

Tlantlape: (a motsena ganong) monna Kgwaratlha o bua lenna e kare ke setlaela, o nyatsa nna kgotsa mafoko a ke a buang?

Kgwaratlha : (a simolola go opela)  “o phutile matsogo o shebile banna ......”

Tlantlape : ke tshepa banna bo Ntsimbi e seng di tlaela dingwe di teng fa.

Kgwaratlha : ( o ne a kgaotsa go opela pina) ke se tlaela monna Tlantlape , o mpitsa setlaela? Otswa go ntsosa ke robetse monate kwa lapeng, le ga jaana ga oise o mpolelele gore ke ka lebaka la eng ke le fa.( o ne a bua a mo supa ka monwana)

( e ne ya re Tlantlape a re o araba Kgwaratlha , Ntsimbi a ema fa pele ga bona)

Ntsimbi : dithaka, ke eng lo goeleditse jaana? ke bua ka gore moso ke o montle mme lona lo nnetse go jana ka meno, bothata ke eng ?

Tlantlape : Kgwaratlha a o motho ruri?( a bua a lebelela Kgwaratlha) Ntsimbi monna ke itse fela gore ga o teng mo motseng. Fela o seka wa araba sepe,ga rena nako a re tsamayeng ( Ntsimbi o ne a akabetse fela)

Ntsimbi: Re ya kae?(ba didimala) Hee banna a ke bua ke le nosi, kgotsa lo fetogile dimumu?

Kgwaratlha : nna ke lenosi o seka wa leka go mpitsa semumu, semumu ke seo se fa thoko ga gago(a nyenya go le gonnye)

Tlantlape : ga nkitla ke itshenyetsa maatla ka bo Kgwaratlha ,semaumau! Hee monna Tshipi  go na le ntwa kwa ya batho ba babedi  , rremogolo le rre Twetwee. Jaanong kena le leano lona lo tla lebelela fela ga re fitlha kwa ga rre Twetwee. Watch, wait and learn.

Kgwaratlha : kana ke sona sekgoa sa gago sa ntlha ebile sa bofelo seo(a tshega go le gonnye)

Ntsimbi : ooh jaanong re ya go lebelela ntwa ya bannabagolo , Tlantlape o feletse sentle mme gona?  Ga o kgaleme rre Kgwaripa ke eng?

Kgwaratlha : nna ke ne kere lo utlweng metlholo ya bo Tlantlape 

Tlantlape : monna Ntsimbi a re itlhaganele pele rremogolo a fitlha kwa go rre Twetwee.

Ntsimbi : a re tabogeng gee! Tsa lona le Kgwaratlha re tla di bona morago.

( ba simolola go siana go fitlha  kwa go rre Twetwee, ba fitlhetse Twetwee a dutse  aja difitlholo)

Tlantlape : moso o montle rre Twetwee

Twetwee: (o ne  a kgogoga a tshwara molamu wa gagwe) lo bomang ? lo batla eng?

Tlantlape : (o ne a boela ko marago ) monnamogolo o lwana ka pele jang , ga re a tla ka ntwa. Rremogolo Kgwaripa o re romile gore re go bitse ga a ikutlwe sentle , kgotsa nka re o a lwala.

Twetwee : bo kgwaripa go siame ba sule mahn! ba a re lapisa ruri, kana ke setse ke ja. Le gone Kgwaripa o bitsa nna a tlhola a ntima momela, maloba ke tswile kwa ga Mamsy ke utlwile botlhoko o ne a siela bo Nakalapelesa fela

Tlantlape : nako rre Twetwee kana motho yo le o lwala tota( o ne a etira e kare o a lela)

Twetwee: go siame se lele le wena monna e tare o mosetsana, ruri te bona metlholo( o ne a emelela a tsena mo ntloboapelong, mme a tswa a tshwere sephuthelwana mo letsogong) let is go basimane! ( Twetwee o ne a sa kgone go bitsa mafoko a mangwe sentle jaaka “k” e ne ele “T”)

( ka nako eo Kgwaripa o ne a setse a le gaufi le fa ga Twetwee. Kgwaripa o ne a ntse aduma duma a le nosi, molamu a o beile mo legetleng)

Kgwaripa : Twetwee bula monna ke batla yame tšhelete bula tsweetswee!  (a bua a lenosi) naare  mokgalagatsana yo o tsoga nako mang ,o robala go fitlha nako e(a tlhodimela tshupanako)kgotsa o tsogeletse ko go Mamsy , eseng ka tšhelete  yame ere ke itlhaganele pele a fetsa tšhelete  yame. ( a seka a itshwenya le go tswala lebati a tsamaya )

––––––––

(mo tseleng o ne a kopana le Nakalapelesa yo le ene o ne a lebile ko ga Mamsy)

Nakalapelesa : kgwari kgwari ! nare fa o tsamaela ko godimo jaana gorileng , kgotsa o omeletse mo memetso o batla go o siamisa ,kana o rata ntshe mo go maswe!

Kgwaripa : gompieno ga ke batle fa motho a fetileng teng , a o bona molamu o( a bua a o tsholetsa) ka tla phatlola tlhogo ya motho gore a swele ruri.

Nakalapelesa : nnyaya Kgwari ga ke lwane le wena ke ne ke ipoletsa fela , gore o lebile kae morwarre.

Kgwaripa : o tlile wa mpona leng ke go botsa dipotso di gana go fela? Hee! o tlile wa mpona leng?

Nakalapelesa : ke

